钦定古今图书集成/方舆汇编/职方典/第1283卷 > 《同元使君舂陵行》〈并序〉前人
## 钦定古今图书集成/方舆汇编/职方典/第1283卷 > 《同元使君舂陵行》〈并序〉前人

览道州元使君结《舂陵行，兼贼退后示官吏》诗，志之曰：“当天子分忧之地，效汉官良吏之目。” 今盗贼未息，知民疾苦，得结辈十数公，落落然参错天下为邦伯，万物吐气天下少，安可得矣？不意复见比兴体制微婉顿挫之词，感而有诗，增诸卷轴简知我者，不必寄元。

遭乱发尽白，转衰病相婴。沉绵盗贼际，狼狈江汉行。
叹时药力薄，为客羸瘵成。吾人诗家秀，博采世上名。
粲粲元道州，前圣畏后生。观乎舂陵作，欻见俊哲情。
复览《贼退篇》，结也实国桢。贾谊昔流恸，匡衡常引经。
道州忧黎庶，词气浩纵横。两章对秋月，一字偕华星。
致君唐虞际，纯朴忆大庭。何时降玺书，用尔为丹青。
“讼狱久衰息，岂惟偃甲兵。凄恻念诛求，薄敛近休明。
乃知正人意，不苟飞长缨。凉飙振南岳，之子宠若惊。
色沮金印大，兴含沧溟清。我多长卿病，日夕思朝廷。
肺枯渴太甚，漂泊公孙城。呼儿具纸笔，隐几临轩楹。
作诗呻吟内，墨淡字攲倾。感彼危苦词，庶几知者听